**Изисквания към вида на извънкласните дейности, включени в училищната програма „Твоят час“ и финансирането им, определени на база Механизма за групиране на училищата с различен профил на учениците за участие в дейностите по проект BG05M20P001-2.004 ”Развитие на способностите на учениците и повишаване на мотивацията им за учене чрез дейности, развиващи специфични знания, умения и компетентности (Твоят час) – фаза 1“**

За целите на проекта училищата се групират в 8 групи, въз основа на които се определят вида на извънкласните дейности, включени в училищната програма и размера на финансирането.

В зависимост от концентрацията на ученици с обучителни затруднения и в риск от преждевременно напускане на образователната система, вида на извънкласните дейности в училищната програма „Твоят час“ и финансирането на училищата са диференцирани в 7 групи. Обособена е самостоятелна осма група - специални училища, в която за целите на проекта се включват помощните училища, поради липсата на количествени оценки свързани с резултатите от обучението на учениците.

Видът на извънкласните дейности при разработването на училищните програми „Твоят час“ се определя в зависимост от целевите стойности на показателите за изпълнение на програмите, определени от групата на училището.

Целевите стойности на показателите за изпълнение на училищната програма определят изискванията за минимален брой на обхванатите ученици в отделните видове извънкласни дейности.

Минималният брой на обхванатите ученици в извънкласни дейности за преодоляване на обучителни затруднения и на обхванатите ученици в извънкласни дейности за занимания по интереси се изчислява като процент от общия брой на учениците в дневна форма на обучение, както следва:

|  |  |  |
| --- | --- | --- |
| Група на училището | Целеви стойности на показателите за изпълнение на училищна програма | |
| Минимален процент от общия брой на учениците в училището, за включване в дейности за преодоляване на обучителни затруднения | Минимален процент от общия брой на учениците в училището, за включване в дейности по интереси |
| I | 36 | 35 |
| II | 31 | 35 |
| III | 25 | 36 |
| IV | 21 | 36 |
| V | 15 | 36 |
| VI | 8 | 37 |
| VII | 5 | 37 |
| Специални у-ща | х | х |

***Пример: Училище в III група с 200 ученици***

*Минимален брой ученици в дейности за преодоляване на образователни затруднения – 200 х 25% =50 ученици*

*Минимален брой ученици в дейности по интереси – 200х36%= 72 ученици*

Финансирането на училищните програми „Твоят час“ също се определя от групата на училището, като за всяка една от групите са обособени по три подгрупи в зависимост от общия брой на учениците в училището. Размерът на средствата за финансиране е както следва:

|  |  |  |  |  |  |  |
| --- | --- | --- | --- | --- | --- | --- |
| **Група на училището** | **БРОЙ УЧЕНИЦИ В УЧИЛИЩЕ** | | | | | |
| **до 80** | | **от 81 до 250** | | **над 250** | |
| **Средства за 1 ученик** | **Условно-постоянни разходи** | **Средства за 1 ученик** | **Условно-постоянни разходи** | **Средства за 1 ученик** | **Условно-постоянни разходи** |
|
| I | 179 | 3600 | 109 | 8800 | 89 | 13300 |
| II | 165 | 3300 | 104 | 7800 | 79 | 13800 |
| III | 159 | 2700 | 91 | 7400 | 68 | 12800 |
| IV | 138 | 2600 | 80 | 6600 | 58 | 11900 |
| V | 119 | 2400 | 70 | 6000 | 51 | 10400 |
| VI | 101 | 2000 | 54 | 5300 | 46 | 7200 |
| VII | 91 | 1800 | 48 | 4700 | 40 | 6800 |
| Специални у-ща | 119 | 2400 | х | х | х | х |

Годишният размер на средствата за финансиране на училищната програма се определя като общия брой на учениците в дневна форма на обучение се умножи по норматива за 1 ученик и към тях се прибавят условно-постоянните разходи за съответната група.

***Пример: Училище в III група с 200 ученици***

*Годишен размер на средствата - 200 х 91+7400 = 25 600 лв.*

Разпределението на годишния размер на средствата за финансиране на отделните видове извънкласни дейности се извършва като приоритетно се планират средства за групите за преодоляване на обучителните затруднения, определени от посочените по-долу минимални изискваниия за съответната група.

Минималният размер на средствата за финансиране на извънкласните дейности за преодоляване на обучителни затруднения се определя като процент от общият размер на средствата за финансиране на училищната програма „Твоят час“ за всяка учебна година, както следва:

1. за училищата от І група – не по-малко от 60 на сто;

2. за училищата от ІІ група – не по-малко от 56 на сто;

3. за училищата от ІІІ група – не по-малко от 50 на сто;

4. за училищата от ІV група – не по-малко от 41 на сто;

5. за училищата от V група – не по-малко от 32 на сто;

6. за училищата от VІ група – не по-малко от 20 на сто;

7. за училищата от VІІ група – не по-малко от 8 на сто.

***Пример: Училище в III група с 200 ученици***

*Минималният размер на средствата за финансиране на извънкласните дейности за преодоляване на обучителни затруднения*

*25 600 лв. х 50 %= 12 800 лв.*

Средствата за финансиране на извънкласните дейности за преодоляване на обучителни затруднения могат да се определят и в по-голям размер от минималния, в зависимост от фактическия брой на учениците с идентифицирани обучителни затруднения и броят на учениците, за които е установена потребност от включване в повече от една извънкласна дейност за преодоляване на обучителни затруднения.

Размерът на средствата за финансиране на извънкласните дейности за занимания по интереси се получава като от общия размер на средствата се приспаднат средствата за извънкласни дейности за преодоляване на обучителни затруднения.

***Пример: Училище в III група с 200 ученици***

*Средства за финансиране на извънкласните дейности за занимания по интереси 25 600 -12 800 = 12 800 лв.*

Общият размер на средствата за финансиране на дейностите в училищната програма „Твоят час“ се коригират веднъж годишно, след приключване на учебната година, въз основа на фактическия брой на обхванатите ученици в извънкласни дейности и определените целеви стойности за изпълнение на училищната програма. Когато броят на фактически обхванатите ученици за съответния вид извънкласни дейности е по-малък от определените целеви стойности, общият размер на средствата за финансиране на училищната програма ще бъдат намалявани пропорционално на неизпълнението. Корекция в увеличение на общия размер на средствата за финансиране на училищните програми ще се извърши само при възможност на бюджета на проекта, след анализ на показателите за изпълнение на ниво проект.

Максималният брой на учениците в група се определя както следва:

* в групите за преодоляване на обучителни затруднения до 10 ученици;
* в групите за занимания по интереси - до 25 ученици.

Броят на часовете за извънкласните дейности по проекта за една учебна година е съответно:

* 80 часа за дейности за преодоляване на обучителните затруднения.
* 70 часа за занимания по интереси

Възнагражденията на ръководителите на извънкласни дейности се определят в размер до 12,00 лева за астрономичен час, включващи осигурителните и здравноосигурителните вноски за сметка на осигуряваното лице.

Конкретните размери на часовите ставки за ръководителите на извънкласни дейности, служители на училището се определят във Вътрешните правила за работната заплата в зависимост от професионалния опит.

За ръководители притежаващи професионален опит в съответната тематична област на извънкласна дейност до 3 години, размера на часовата ставка е до 8,00 лева за астрономичен час.

Часовите ставки на външните за училището физически и юридически лица се определят с договора за възлагане на изпълнението на извънкласните дейности, като размерът им е еднакъв с този определен за служителите на училището.

В рамките на годишния размер на средствата за финансиране на училищната програма, освен средства за възнаграждения и осигурителни и здравноосигурителни плащания за сметка на работодател се планират и средства за материали, консумативи и външни услуги, пряко свързани с изпълнението на извънкласните дейности. Видовете допустими разходи по проекта са определени в Насоките за кандидатстване по процедурата за безвъзмездна финансова помощ BG05M2OP001-2.004 „Развитие на способностите на учениците и повишаване мотивацията им за учене чрез дейности, развиващи специфични знания, умения и компетентности (ТВОЯТ ЧАС) – фаза І“, като конкретните видове допустими разходи за училищата ще бъдат определени с Инструкцията за работа по проекта.